b'\n_START_ARTICLE_\nIberiankeisarikotka\n_START_SECTION_\nTuntomerkit\n_START_PARAGRAPH_\nIberiankeisarikotka on 72\xe2\x80\x9385 cm pitk\xc3\xa4 ja sen siipiv\xc3\xa4li on 180\xe2\x80\x93210 cm. Se painaa 2\xc2\xa0500\xe2\x80\x933\xc2\xa0500 grammaa. Laji muistuttaa ulkon\xc3\xa4\xc3\xb6lt\xc3\xa4\xc3\xa4n paljon keisarikotkaa. Vanhalla linnulla siiven etureuna on kuitenkin valkoinen sek\xc3\xa4 siiven yl\xc3\xa4- ett\xc3\xa4 alapuolella. Iberiankeisarikotkan valkoiset hartialaikut ovat yleens\xc3\xa4 suuremmat kuin keisarikotkalla sijaiten edemp\xc3\xa4n\xc3\xa4, jolloin ne usein yhdistyv\xc3\xa4t valkeaan siiven etureunaan. Lis\xc3\xa4ksi iberiankeisarikotkan siipisulat ovat tummemmat eiv\xc3\xa4tk\xc3\xa4 niin selv\xc3\xa4sti poikkijuovaiset, ja pyrst\xc3\xb6n tyvi vaaleammanharmaa ja juovaton. Nuori iberiankeisarikotka on nuorta keisarikotkaa punaruskeampi eik\xc3\xa4 sen puvussa ole viirutusta, vaan korkeintaan hyvin heikkoa kuviointia.\n_START_SECTION_\nLevinneisyys\n_START_PARAGRAPH_\nIberiankeisarikotkaa tavataan Keski- ja Lounais-Espanjassa sek\xc3\xa4 Portugalin it\xc3\xa4osissa. Marokosta se on h\xc3\xa4vinnyt. Marokosta on kuitenkin pesim\xc3\xa4havainto vuodelta 1995, joten maassa voi olla yh\xc3\xa4 joitain pesivi\xc3\xa4 pareja. 1800-luvulla laji pesi my\xc3\xb6s Algeriassa, mutta sittemmin se on sielt\xc3\xa4 h\xc3\xa4vinnyt. Lajin pesim\xc3\xa4kanta on nyky\xc3\xa4\xc3\xa4n noin 200 paria. Yksil\xc3\xb6m\xc3\xa4\xc3\xa4r\xc3\xa4ksi arvioidaan 450\xe2\x80\x93600 yksil\xc3\xb6\xc3\xa4, joista 300\xe2\x80\x93400 on t\xc3\xa4ysikasvuisia.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nIberiankeisarikotkaa tavataan p\xc3\xa4\xc3\xa4asiassa nahkealehtisen kasvillisuusvy\xc3\xb6hykkeen metsiss\xc3\xa4, mutta my\xc3\xb6s marskimailla. Riitt\xc3\xa4v\xc3\xa4 saalisel\xc3\xa4inten m\xc3\xa4\xc3\xa4r\xc3\xa4 on t\xc3\xa4rke\xc3\xa4 vaatimus elinymp\xc3\xa4rist\xc3\xb6lle._NEWLINE_Vanhat iberiankeisarikotkat ovat paikkalintuja, mutta nuoret yksil\xc3\xb6t vaeltavat iten\xc3\xa4istymisens\xc3\xa4 j\xc3\xa4lkeen.\n_START_SECTION_\nRavinto\n_START_PARAGRAPH_\nIberiankeisarikotkan t\xc3\xa4rkeint\xc3\xa4 ravintoa ovat j\xc3\xa4nikset. Se sy\xc3\xb6 my\xc3\xb6s raatoja, kyyhkyj\xc3\xa4 ja muita lintuja sek\xc3\xa4 matelijoita.'